
PARLAMENTUL  ROMÂNIEI

CAMERA DEPUTAŢILOR
	   COMISIA JURIDICĂ, DE  DISCIPLINĂ  ŞI IMUNITĂŢI
	                             Bucureşti,    2  septembrie 2009
                             Nr. 31/688/2009

                             PL-x  98/2009


RAPORT

asupra reexaminării  Legii  privind aprobarea Ordonanţei de urgenţă a Guvernului nr.3/2009 pentru modificarea şi completarea unor acte normative referitoare la organizarea şi funcţionarea unor structuri din cadrul aparatului de lucru al Guvernului, ca urmare a Deciziei Curţii Constituţionale nr.1039/2009 
   Prin adresa Secretarului general nr.686 BP din 27 iulie 2009 transmisă în urma şedinţei Biroului permanent din data de 27 iulie 2009,  în conformitate cu prevederile art.134 alin.(1) din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată cu reexaminarea  Legii  privind aprobarea Ordonanţei de urgenţă a Guvernului nr.3/2009 pentru modificarea şi completarea unor acte normative referitoare la organizarea şi funcţionarea unor structuri din cadrul aparatului de lucru al Guvernului (PLx 98/2009),  pentru punerea de acord cu Decizia Curţii Constituţionale nr.1039 din 9 iulie 2009, publicată în Monitorul Oficial al României, Partea I, nr.582 din 21 august 2009.         
  Potrivit prevederilor  art. 75 din Constituţia României şi ale art. 92 alin. (8) pct. 2 lit.g) din Regulamentul Camerei Deputaţilor, republicat, Camera Deputaţilor este prima Cameră sesizată.

  În conformitate cu prevederile art.147 alin.(2) din Constituţia României, republicată, şi ale art.61 şi 134 alin.(1) din Regulamentul Camerei Deputaţilor, republicat, Comisia juridică, de disciplină şi imunităţi a reexaminat  Legea  privind aprobarea Ordonanţei de urgenţă a Guvernului nr.3/2009 pentru modificarea şi completarea unor acte normative referitoare la organizarea şi funcţionarea unor structuri din cadrul aparatului de lucru al Guvernului, în şedinţa din data de 2 septembrie 2009.
               În urma examinării Legii care a fost supusă controlului Curţii Constituţionale, înainte de promulgare, în temeiul art.146 lit. a) din Constituţia României, republicată, la sesizarea unui număr de 77 deputaţi, cât şi a Deciziei Curţii Constituţionale nr.1039 din 9 iulie 2009, prin care a constatat că „Legea privind aprobarea Ordonanţei de urgenţă a Guvernului nr.3/2009 pentru modificarea şi completarea unor acte normative referitoare la organizarea şi funcţionarea unor structuri din cadrul aparatului de lucru al Guvernului este neconstituţională, s-au reţinut următoarele aspecte:

        -  Curtea Constituţională,  în motivarea deciziei de neconstituţionalitate a statuat că dispoziţia introdusă prin Ordonanţa de urgenţă a Guvernului nr.3/2009, care prevede încadrarea numai pe baza încrederii acordate de primul-ministru, cu avizul viceprim - ministrului, după caz, este una esenţialmente subiectivă, care reprezintă rezultatul opţiunii necenzurabile a unei persoane. Prevederea legală criticată constituie premisele încheierii sau încetării unor contracte individuale de muncă pe baza unor criterii aleatorii, pur subiective, deşi ceea ce trebuie să guverneze aceste raporturi este competenţa profesională care întotdeauna poate fi evaluată pe criterii obiective.
        -   Dispoziţiile art.VII alin.(12) şi art.VIII alin.(4) din Ordonanţa de urgenţă a Guvernului nr. 3/2009 încalcă, pe lângă dispoziţiile art.41 din Constituţie, şi principiul constituţional al egalităţii cetăţenilor în drepturi, de vreme ce acestea introduc o condiţie care se constituie într-o derogare nejustificată de la prevederile Codului muncii, poziţionând persoanele vizate într-o situaţie de vădită inegalitate juridică în raport cu ceilalţi angajaţi.

         -  În aceeaşi ordine de idei, Curtea constată că textele criticate instituie o prezumţie de culpă profesională în sarcina personalului căruia i se retrage încrederea primului-ministru sau nu i se acordă încrederea primului-ministru pentru reîncadrare, contrar principiului legalităţii care guvernează concedierea pentru motive care ţin de persoana salariatului, consacrat prin art.61-64 din Codul muncii.

          - Prin urmare, Curtea constată că dispoziţiile Ordonanţei de urgenţă a Guvernului nr. 3/2009 înfrâng prevederile art. 115 alin. (6) din Constituţie, deoarece afectează drepturi fundamentale, precum egalitatea în drepturi a cetăţenilor şi dreptul la muncă şi la protecţia socială a muncii, aşa cum sunt consfinţite în prevederile constituţionale ale art.16 şi art. 41.

           - Având în vedere argumentele expuse, Curtea reţine că nerespectarea acestor norme constituţionale atrage şi înfrângerea prevederilor constituţionale ale art. 1 alin. (5), potrivit cărora "În România, respectarea Constituţiei, a supremaţiei sale şi a legilor este obligatorie".

           - Întrucât ordonanţa de urgenţă, aprobată prin legea dedusă controlului constituţional, nu satisface aceste exigenţe constituţionale, conţinând norme care afectează sfera garanţiilor legale ale drepturilor şi libertăţilor fundamentale, consacrate prin Constituţie, Curtea constată că întreaga ordonanţa de urgenţă, aprobată prin lege, este lovită de neconstituţionalitate.

          - Totodată Curtea reţine că în jurisprudenţa sa (Decizia nr.95 din 8 februarie 2006 şi Decizia Plenului Curţii Constituţionale nr.I/1995, publicată în Monitorul Oficial al României, Partea I, nr.16 din 26 ianuarie 1995), a statuat că declararea ca neconstituţională a unei legi de aprobare a unei ordonanţe a Guvernului include şi ordonanţa la care se referă, aceasta încetând să mai producă efecte juridice, în condiţiile prevăzute de dispoziţiile art.147 alin.(1) din Constituţie.                       
Faţă de cele menţionate mai sus, precum şi pentru punerea de acord cu Decizia Curţii Constituţionale, membrii Comisiei au hotărât, în unanimitate, să supună plenului Camerei Deputaţilor spre adoptare, proiectul de Lege privind respingerea Ordonanţei de urgenţă a Guvernului nr.3/2009 pentru modificarea şi completarea unor acte normative referitoare la organizarea şi funcţionarea unor structuri din cadrul aparatului de lucru al Guvernului, potrivit amendamentelor prezentate în Anexa la Raport.
                 La dezbateri au fost prezenţi 14 deputaţi, din totalul de 24 membri ai Comisiei juridice, de disciplină şi imunităţi.
 În raport cu obiectul şi conţinutul reglementării, proiectul de lege face parte din categoria legilor organice.
                                                               PREŞEDINTE ,                                   SECRETAR,
                                                                Daniel BUDA                                  Gabriel ANDRONACHE
     Red. Consilier, Cecilia Păduroiu
ANEXĂ

AMENDAMENTE ADMISE:

la Legea  privind aprobarea Ordonanţei de urgenţă a Guvernului nr.3/2009 pentru modificarea şi completarea unor acte normative referitoare la organizarea şi funcţionarea unor structuri din cadrul aparatului de lucru al Guvernului

PLx 98/2009

	Nr. crt.
	Text legii trimisă la promulgare
	Text propus de comisie

(autorul amendamentului)
	Motivare

	1.
	               LEGE

privind aprobarea Ordonanţei de urgenţă a Guvernului nr. 3/2009 pentru modificarea şi completarea unor acte normative referitoare la organizarea şi funcţionarea unor structuri din cadrul aparatului de lucru al Guvernului


	               LEGE

privind respingerea Ordonanţei de urgenţă a Guvernului nr. 3/2009 pentru modificarea şi completarea unor acte normative referitoare la organizarea şi funcţionarea unor structuri din cadrul aparatului de lucru al Guvernului


	 - pentru punerea de acord cu conţinutul reglementării

	2.
	Articol unic. - Se aprobă Ordonanţa de urgenţă a Guvernului nr. 3 din 11 februarie 2009 pentru modificarea şi completarea unor acte normative referitoare la organizarea şi funcţionarea unor structuri din cadrul aparatului de lucru al Guvernului, publicată în Monitorul Oficial al României, Partea I, nr. 84 din 11 februarie 2009.


	Articol unic. - Se respinge Ordonanţa de urgenţă a Guvernului nr. 3 din 11 februarie 2009 pentru modificarea şi completarea unor acte normative referitoare la organizarea şi funcţionarea unor structuri din cadrul aparatului de lucru al Guvernului, publicată în Monitorul Oficial al României, Partea I, nr. 84 din 11 februarie 2009.


	- pentru punerea de acord cu Decizia Curţii Constituţionale nr.1039 din 9 iulie 2009, prin care legea şi, implicit, Ordonanţa de urgenţă a Guvernului , au fost declarate neconstituţionale.

